Кеньях

Кеньях (саманазва Kenyah Leppo’ Tau) — даякскі народ, карэнныя насельнікі Калімантана. Жывуць пераважна ў малайзійскім штаце Саравак, а таксама ў памежных раёнах інданезійскага Калімантана. Агульная колькасць (2023 г.) — 95 300 чалавекMahakam Kenyah in IndonesiaKenyah, WesternKenyah, WahauTutoh Kenyah in MalaysiaSibop Kenyah in MalaysiaKenyah, Upper BaramKayan River Kenyah in IndonesiaKenyah, Kelinyau.

Кеньях паходзяць з пагорыстай мясцовасці на поўдні Саравака, адкуль у другой палове XVII ст. былі часткова выціснуты ібан. Войны з апошнімі прывялі да даволі дысперснага рассялення, так што ў нашы дні вылучаецца каля 40 субэтнічных груп, якія часцяком не кантактуюць адна з іншай. Звычайна яны носяць назвы па найменню рэк, на якіх жывуць.

Кеньях здаўна займаюцца падсечным земляробствам. Вырошчваюць рыс, клубневыя культуры, тытунь, гевею. Апрацоўкай рысавых палеткаў займаюцца жанчыны, у той час як збор сока гевеі лічыцца мужчынскім заняткам. Дадатковыя заняткі: рыбалоўства, паляванне і збіральніцтва. Лес мае важнае значэнне ў жыцці абшчын, таму да яго ставяцца ашчадна, ствараюць запаведныя зоны tana’ ulen. 

Паселішчы засноўваюць на ўзвышшах каля рэк. Кожнае з іх уяўляе 1, радзей 2 доўгія хаціны на па́лях. У хаціне маецца свой стараста, так што пры наяўнасці другой хаціны ў аднаго паселішча можа быць 2 кіраўнікі. У мінулым вышэйшую сацыяльную ступень займалі ваенныя правадыры. Іх улада перадавалася па спадчыне. Большасць грамадства складалі простыя абшчыннікі. На ніжэйшай прыступцы сацыяльнай лесвіцы знаходзіліся рабы. У наш час пачэснае становішча правадыроў мае болей рытуальны характар. Нашчадкі рабоў па-ранейшаму маюць абмежаваныя правы ў параўнанні з астатнімі абшчыннікамі. 

Фальклор адметны міфалагічнымі і генеалагічнымі паданнямі, што перадаюцца ў вершаванай або спеўнай формах. У нашы дні большасць вернікаў спавядае хрысціянства, і традыцыйныя спевы часцяком суправаджаюць набажэнствы.    

 Спасылкі 

 Kenyah Lepo Tau, Sarawak Malaysia
 Kenyah—Kayan—Kajang
 Liman Lawai A history of the Kenyah Leppo’ Tau in Kayan Hulu Subdistrict, Apau Kayan
 Tana’ ulen

Катэгорыя:Даякі